Kuberkrakers slaan toe op Liberty, eis glo miljoeneArgieffoto: Pixabay.com. Liberty, die finansiële diensteverskaffer, het laat Saterdagaand aangekondig dat hy die slagoffer van kuberkrakers was. ŉ Boodskap op Liberty se webtuiste lui soos volg: “Liberty betreur dit om te bevestig dat ons onderwerp is aan ongematigde toegang tot ons IT-infrastruktuur. ŉ Eksterne party beweer hy het data van ons gesteel en het ons in kennis gestel van moontlike swak plekke in ons stelsel – hy het vergoeding hiervoor geëis.” Liberty het op Twitter en Facebook laat weet dat hy “uitsonderlike pogings en kundigheid” aanwend om die omvang van die ongemagtigde toegang te ondersoek en “toepaslik” sal kommunikeer oor die aangeleentheid. ŉ Stemposboodskap op Liberty se algemene nommer verseker kliente dat die diensteverskaffer “alle nodige stappe” doen om die krisis te beheer. Liberty-kliënte het laat Saterdagaand ŉ boodskap ontvang wat dié krisis bevestig. Dit is in dié stadium nog onduidelik presies hoeveel kliënte deur dié voorval geraak word . Sunday Times berig dat kuberkrakers glo miljoene eis om nie sensitiewe inligting van top-kliënte aan die publiek te lek nie. ŉ Woordvoerder van Liberty het glo ook aan die koerant gesê dat die maatskappy tans met die kuberkrakers kontak het. ŉ Bron het glo ook aan die koerant gesê dat uitvoerende amptenare van Liberty dit oorweeg om die kuberkrakers te betaal eerder as om toe te laat dat die inligting versprei word.